เดอะเพนตากอน

**เดอะเพนตากอน** () คืออาคารที่ทำการกระทรวงกลาโหมสหรัฐ ตั้งอยู่ในเทศมณฑลอาร์ลิงตัน รัฐเวอร์จิเนีย ฝั่งตรงข้ามแม่น้ำโพโทแมกจากวอชิงตัน ดี.ซี. อาคารนี้ถูกสร้างขึ้นอย่างเร่งด่วนในช่วงสงครามโลกครั้งที่สอง ในฐานะสัญลักษณ์ของกองทัพสหรัฐ วลี *เดอะเพนตากอน* จึงมักถูกใช้เป็นนามนัยถึงกระทรวงกลาโหมและผู้นำกระทรวง

อาคารได้รับการออกแบบโดยสถาปนิกชาวอเมริกัน จอร์จ เบิร์กสตรอม และก่อสร้างโดยผู้รับเหมา จอห์น แมกเชน วางศิลาฤกษ์เมื่อวันที่ 11 กันยายน ค.ศ. 1941 และตัวอาคารได้รับการอุทิศอย่างเป็นทางการ 15 มกราคม ค.ศ. 1943 พลเอก เบรฮอน โซเมอร์เวลล์ เป็นผู้ผลักดันสำคัญในการขออนุมัติโครงการจากรัฐสภา และพันเอก เลสลี โกรฟส์ เป็นผู้รับผิดชอบดูแลโครงการในนามเหล่าทหารช่างกองทัพบกสหรัฐ ซึ่งเป็นผู้ควบคุมดูแลการก่อสร้าง

เดอะเพนตากอนเป็นอาคารสำนักงานที่ใหญ่เป็นอันดับสองของโลก มีพื้นที่ใช้สอยประมาณ  โดยเป็นพื้นที่สำนักงาน  อาคารมีห้าด้าน ห้าชั้นเหนือพื้นดิน สองชั้นใต้ดิน และมีทางเดินเป็นวงแหวนห้าวงต่อชั้น รวมความยาวทางเดินทั้งหมด  พร้อมลานห้าเหลี่ยมตรงกลางขนาดห้าเอเคอร์ (2.0 เฮกตาร์) มีเจ้าหน้าที่ทหารและพลเรือนประมาณ 23,000 คน รวมถึงเจ้าหน้าที่สนับสนุนที่ไม่ใช่ฝ่ายกลาโหมอีกประมาณ 3,000 คนทำงานอยู่ที่เพนตากอน

ใน ค.ศ. 2001 เพนตากอนได้รับความเสียหายระหว่างวินาศกรรม 11 กันยายน อัลกออิดะห์ 5 คนได้จี้เครื่องบินอเมริกันแอร์ไลน์ เที่ยวบินที่ 77 และบังคับให้เครื่องบินพุ่งชนอาคารทางฝั่งตะวันตก ทำให้มีผู้เสียชีวิตทั้งหมด 184 คน รวมถึงผู้ก่อการร้ายเอง 5 คน ผู้โดยสารบนเครื่อง 59 คน และเจ้าหน้าที่ในเพนตากอน 125 คน นี่เป็นการโจมตีจากต่างชาติครั้งสำคัญครั้งแรกต่อสถานที่ราชการในพื้นที่เมืองหลวงนับตั้งแต่การเผากรุงวอชิงตันในช่วงสงคราม ค.ศ. 1812 หลังการโจมตี อาคารทางฝั่งตะวันตกได้รับการซ่อมแซม โดยมีการสร้างอนุสรณ์และโบสถ์น้อยไว้ภายในบริเวณจุดที่เครื่องบินพุ่งชน ใน ค.ศ. 2009 มีการเปิดอนุสรณ์กลางแจ้งที่สร้างขึ้นเพื่อรำลึกถึงผู้เสียชีวิตจากวินาศกรรม 11 กันยายน ณ เพนตากอน ซึ่งตั้งอยู่ทางทิศตะวันตกเฉียงใต้ของอาคาร

## เค้าโครงและสิ่งอำนวยความสะดวก
อาคารเพนตากอนมีพื้นที่  และมีพื้นที่ส่วนกลางที่เป็นลานโล่งอีก 

เริ่มต้นจากฝั่งเหนือและวนตามเข็มนาฬิกา ทางเข้าด้านหน้าอาคารทั้งห้าทาง ได้แก่ มอลล์เทอร์เรซ (Mall Terrace), ริเวอร์เทอร์เรซ (River Terrace), คองคอร์ส (Concourse) (หรือสถานีรถไฟใต้ดิน), เซาท์พาร์กกิง (South Parking) และเพนตากอนอาร์มีเฮลิพอร์ต (Pentagon Army Heliport) ที่ฝั่งเหนือของอาคาร ทางเข้ามอลล์ ซึ่งมีมุขเสาเรียงยื่นออกมานั้น จะนำไปสู่ลานอาคารยาว  ที่ใช้สำหรับพิธีการต่าง ๆ ทางเข้าริเวอร์ ซึ่งมีมุขเสาเรียงเข้ายื่นออกมา อยู่ทางด้านตะวันออกเฉียงเหนือ มองเห็นทะเลสาบและหันหน้าเข้าหาวอชิงตัน ลานอาคารที่มีขั้นบันไดที่ทางเข้าริเวอร์จะทอดยาวลงไปยังทะเลสาบ และท่าเรือเฟอร์รีเคยถูกใช้จนถึงช่วงปลายทศวรรษ 1960 เพื่อขนส่งบุคลากรระหว่างฐานทัพอากาศบอลลิงกับเพนตากอน ส่วนทางเข้าหลักสำหรับผู้มาเยือนนั้นอยู่ทางด้านตะวันออกเฉียงใต้ เช่นเดียวกับสถานีรถไฟใต้ดินเพนตากอนและสถานีรถโดยสารประจำทาง

นอกจากนี้ยังมีคองคอร์สอยู่ทางด้านตะวันออกเฉียงใต้ของชั้นสองของอาคาร ซึ่งมีศูนย์การค้าขนาดเล็กอยู่ด้วย ลานจอดรถด้านใต้ติดต่อกับด้านหน้าอาคารทางทิศตะวันตกเฉียงใต้ และด้านตะวันตกของเพนตากอนหันหน้าเข้าสู่วอชิงตันบูเลอวาร์ด

วงแหวนร่วมศูนย์กลางถูกกำหนดชื่อจากด้านในสุดออกมาเป็น "A" ไปจนถึง "E" โดยมีวงแหวน "F" และ "G" เพิ่มเติมอยู่ในชั้นใต้ดิน สำนักงานในวงแหวน "E" เป็นเพียงแห่งเดียวที่มีทิวทัศน์ภายนอกและโดยทั่วไปมักถูกครอบครองโดยเจ้าหน้าที่ระดับสูง หมายเลขสำนักงานจะเรียงตามเข็มนาฬิการอบแต่ละวงแหวน และประกอบด้วยสองส่วน: หมายเลขทางเดินที่ใกล้ที่สุด (1 ถึง 10) ตามด้วยหมายเลขส่วนพื้นที่ (bay number) (00 ถึง 99) ดังนั้นหมายเลขสำนักงานจึงมีตั้งแต่ 100 ถึง 1099 ทางเดินเหล่านี้จะแผ่ออกไปจากลานโล่งกลาง โดยทางเดินที่ 1 เริ่มต้นที่ปลายด้านใต้ของคองคอร์ส ทางเดินที่กำหนดหมายเลขแต่ละแห่งจะตัดกับกลุ่มสำนักงานที่มีหมายเลขตรงกัน ตัวอย่างเช่น ทางเดินที่ 5 จะแบ่งกลุ่มสำนักงานหมายเลขซีรีส์ 500 อาคารนี้มีนิทรรศการทางประวัติศาสตร์อยู่หลายแห่ง โดยเฉพาะในวงแหวน "A" และ "E"

ชั้นใต้ดินในเพนตากอนถูกกำกับด้วยตัวอักษร "B" สำหรับชั้นใต้ดิน (basement) และ "M" สำหรับชั้นลอย (mezzanine) คองคอร์สอยู่บนชั้นสอง บริเวณทางเข้าสถานีรถไฟใต้ดิน ชั้นที่อยู่เหนือพื้นดินจะถูกกำกับด้วยตัวเลข 1 ถึง 5 หมายเลขห้องจะระบุตามชั้น วงแหวนร่วมศูนย์กลาง และหมายเลขสำนักงาน (ซึ่งหมายเลขสำนักงานจะถูกระบุด้วยหมายเลขทางเดินที่ใกล้ที่สุด ตามด้วยหมายเลขส่วนพื้นที่) ดังนั้น หมายเลขสำนักงาน 2B315 จึงหมายถึง ชั้นที่สอง, วงแหวน B, ใกล้ทางเดิน 3 (ระหว่างทางเดิน 2 และ 3) วิธีหนึ่งในการไปยังสำนักงานนี้คือการไปที่ชั้นสอง จากนั้นไปยังวงแหวน A (ในสุด) เดินไปที่ทางเดิน 3 และเลี้ยวซ้ายเข้าวงแหวน B เพื่อไปยังส่วนพื้นที่ 15

สามารถเดินจากจุดใดจุดหนึ่งไปยังอีกจุดหนึ่งในเพนตากอนได้ในเวลาไม่ถึงสิบนาที แม้ว่าเส้นทางที่ดีที่สุดอาจจะต้องเดินอย่างรวดเร็ว ผ่านลานโล่งเปิดตรงกลาง หรือทั้งสองอย่างรวมกัน อาคารนี้มีทั้งโรงอาหารและศูนย์ออกกำลังกาย รวมถึงห้องสำหรับการทำสมาธิและห้องสวดมนต์

ทางใต้ของเพนตากอนคือเพนตากอนซิตี (Pentagon City) และคริสตัลซิตี (Crystal City) ซึ่งเป็นย่านการค้า ธุรกิจ และที่พักอาศัยความหนาแน่นสูงในอาร์ลิงตัน ส่วนสุสานแห่งชาติอาร์ลิงตันอยู่ทางทิศเหนือ เพนตากอนล้อมรอบด้วยเครือข่ายถนนเพนตากอนที่มีความซับซ้อนพอสมควร

เพนตากอนมีรหัสไปรษณีย์ (ZIP Code) ของวอชิงตัน ดี.ซี. ถึงหกแห่ง ทั้งที่ตั้งอยู่ในเทศมณฑลอาร์ลิงตัน รัฐเวอร์จิเนีย โดยที่รัฐมนตรีว่าการกระทรวงกลาโหมสหรัฐ คณะเสนาธิการร่วม และทั้งสี่เหล่าทัพต่างก็มีรหัสไปรษณีย์เป็นของตนเอง

## ประวัติศาสตร์
### ภูมิหลัง

ก่อนหน้าที่จะมีการสร้างเพนตากอน กระทรวงการสงครามสหรัฐมีที่ทำการตั้งอยู่ที่อาคารสรรพาวุธ (Munitions Building) ซึ่งเป็นสิ่งปลูกสร้างชั่วคราวที่สร้างขึ้นในช่วงสงครามโลกครั้งที่หนึ่งริมคอนสติติวชันแอเวนูบนเนชันแนลมอลล์ กระทรวงการสงคราม ซึ่งเป็นหน่วยงานพลเรือนที่ก่อตั้งขึ้นเพื่อบริหารกองทัพบกสหรัฐนั้น ได้กระจายตัวอยู่ในอาคารชั่วคราวอื่น ๆ บนเนชันแนลมอลล์ รวมถึงอาคารอีกหลายสิบแห่งในวอชิงตัน ดี.ซี. รัฐแมริแลนด์และรัฐเวอร์จิเนีย ในช่วงปลายทศวรรษ 1930 ระหว่างช่วงภาวะเศรษฐกิจตกต่ำครั้งใหญ่และโครงการก่อสร้างของรัฐบาล ได้มีการสร้างอาคารกระทรวงการสงครามแห่งใหม่ ขึ้นที่ถนนที่ 21 และ C ในย่านฟอกกีบอตทอม แต่เมื่อสร้างเสร็จ อาคารแห่งใหม่นี้ก็ไม่ได้ช่วยแก้ปัญหาพื้นที่ของกระทรวงฯ ได้เลย อาคารนี้จึงกลายเป็นที่ทำการของกระทรวงการต่างประเทศแทน

เมื่อสงครามโลกครั้งที่สองปะทุขึ้นในยุโรปใน ค.ศ. 1939 กระทรวงการสงครามได้ขยายตัวอย่างรวดเร็วเพื่อจัดการกับประเด็นปัจจุบันและเพื่อเตรียมพร้อมสำหรับการที่สหรัฐอาจถูกดึงเข้าสู่ความขัดแย้ง รัฐมนตรีว่าการกระทรวงการสงคราม เฮนรี แอล. สติมสัน เห็นว่าสถานการณ์นี้ยอมรับไม่ได้ เนื่องจากอาคารสรรพาวุธแออัดยัดเยียดและสำนักงานของกระทรวงฯ ก็กระจัดกระจายอยู่ในหลายพื้นที่เพิ่มเติม

สติมสันรายงานต่อประธานาธิบดีแฟรงคลิน ดี. โรเซอเวลต์ ในเดือนพฤษภาคม ค.ศ. 1941 ว่า กระทรวงการสงครามต้องการพื้นที่เพิ่มเติม วันที่ 17 กรกฎาคม ค.ศ. 1941 มีการจัดให้มีการพิจารณาของรัฐสภา นำโดยสมาชิกสภาผู้แทนราษฎร คลิฟตัน วูดรัม (เดโมแครต-เวอร์จิเนีย) เกี่ยวกับข้อเสนอสำหรับอาคารใหม่ของกระทรวงการสงคราม วูดรัมได้เร่งรัดพลจัตวา ยูจีน เรย์โบลด์ ผู้แทนของกระทรวงการสงครามในการพิจารณาครั้งนั้น ให้หา "แนวทางแก้ไขโดยรวม" สำหรับ "ปัญหาพื้นที่" ของกระทรวงฯ แทนการสร้างอาคารชั่วคราวเพิ่มอีก เรย์โบลด์ตกลงจะรายงานกลับต่อรัฐสภาภายในห้าวัน กระทรวงการสงครามจึงเรียกตัวหัวหน้าฝ่ายก่อสร้าง นายพลเบรฮอน ซัมเมอร์เวลล์ ให้มาจัดทำแผนการ

### การวางแผน

เจ้าหน้าที่รัฐบาลเห็นชอบว่าอาคารกระทรวงสงคราม ซึ่งมีชื่อเรียกอย่างเป็นทางการว่าอาคารสำนักงานรัฐบาลกลางเลขที่ 1 (Federal Office Building No 1) ควรถูกก่อสร้างขึ้นในเทศมณฑลอาร์ลิงตัน รัฐเวอร์จิเนีย ฝั่งตรงข้ามแม่น้ำโพโทแมกจากวอชิงตัน ดี.ซี ข้อกำหนดสำหรับอาคารใหม่คือต้องมีสูงไม่เกินสี่ชั้น และต้องใช้เหล็กให้น้อยที่สุดเพื่อสำรองทรัพยากรนั้นไว้สำหรับความต้องการในยามสงคราม ข้อกำหนดเหล่านี้หมายความว่าแทนที่จะสร้างสูงในแนวตั้ง อาคารจะต้องขยายออกไปในแนวกว้างครอบคลุมพื้นที่ขนาดใหญ่ สถานที่ที่อาจเป็นที่ตั้งของอาคารนี้รวมถึงไร่นาทดลองอาร์ลิงตันของกระทรวงเกษตร ซึ่งอยู่ติดกับสุสานแห่งชาติอาร์ลิงตัน และพื้นที่ของสนามบินฮูเวอร์ที่เลิกใช้แล้ว

พื้นที่ที่ถูกเลือกในตอนแรกคือไร่นาอาร์ลิงตัน ซึ่งมีรูปร่างไม่สมมาตรและเป็นรูปห้าเหลี่ยมโดยประมาณ ดังนั้นตัวอาคารจึงถูกวางแผนให้เป็นรูปห้าเหลี่ยมไม่สม่ำเสมอตามรูปร่างพื้นที่ ด้วยความกังวลว่าอาคารใหม่นี้จะบดบังทิวทัศน์ของวอชิงตัน ดี.ซี. จากสุสานแห่งชาติอาร์ลิงตัน ประธานาธิบดีโรเซอเวลต์จึงเลือกใช้พื้นที่ของสนามบินฮูเวอร์แทน ตัวอาคารยังคงรักษารูปแบบห้าเหลี่ยมไว้เนื่องจากโรเวอเวลต์ชอบรูปแบบนี้ และการออกแบบครั้งใหญ่ในขั้นตอนนี้จะทำให้มีค่าใช้จ่ายสูง เมื่อหลุดพ้นจากข้อจำกัดของพื้นที่อาร์ลิงตัน ฟาร์มส์ อาคารจึงถูกปรับเปลี่ยนให้เป็นรูป ห้าเหลี่ยมด้านเท่า อาคารนี้มีลักษณะคล้ายกับป้อมดาวที่สร้างขึ้นในช่วงยุคดินปืน

วันที่ 28 กรกฎาคม รัฐสภาอนุมัติงบประมาณสำหรับการสร้างอาคารใหม่ของกระทรวงสงครามในอาร์ลิงตัน ซึ่งจะรวมทั้งกระทรวงไว้ภายใต้หลังคาเดียว ประธานาธิบดีโรเซอเวลต์อนุมัติพื้นที่สนามบินฮูเวอร์อย่างเป็นทางการในวันที่ 2 กันยายน ขณะที่โครงการกำลังอยู่ระหว่างขั้นตอนการอนุมัติในช่วงปลายเดือนกรกฎาคม ค.ศ. 1941 ซัมเมอร์เวลล์ได้คัดเลือกผู้รับเหมา รวมถึง John McShain, Inc. จากฟิลาเดลเฟีย ซึ่งเคยสร้างท่าอากาศยานแห่งชาติวอชิงตันในอาร์ลิงตัน อนุสรณ์สถานเจฟเฟอร์สันในวอชิงตัน และศูนย์การแพทย์ทหารเรือแห่งชาติในเบเทสดา รัฐแมริแลนด์ ร่วมกับ Wise Contracting Company, Inc. และ Doyle and Russell ซึ่งทั้งสองมาจากรัฐเวอร์จิเนีย นอกเหนือจากพื้นที่สนามบินฮูเวอร์และที่ดินอื่น ๆ ที่รัฐบาลเป็นเจ้าของ การก่อสร้างเพนตากอนยังต้องใช้ที่ดินเพิ่มเติมอีก  ซึ่งได้มาด้วยค่าใช้จ่าย 2.2 ล้านดอลลาร์ (เทียบเท่า ดอลลาร์ในปี ) ย่านเฮลส์บอตทอม (Hell's Bottom) ซึ่งประกอบด้วยโรงรับจำนำ โรงงาน บ้านเรือนประมาณ 150 หลัง และอาคารอื่น ๆ รอบโคลัมเบียไพก์ (Columbia Pike) ถูกรื้อถอนเพื่อเปิดทางให้แก่เพนตากอน ต่อมา ที่ดิน  ถูกโอนไปให้กับสุสานแห่งชาติอาร์ลิงตันและป้อมไมเออร์ ทำให้เหลือพื้นที่  สำหรับเพนตากอน
### การก่อสร้าง
มีการทำสัญญารวมมูลค่า 31,100,000 ดอลลาร์ (เทียบเท่า ดอลลาร์ในปี ) กับ McShain และผู้รับเหมาอื่น ๆ ในวันที่ 11 กันยายน ค.ศ. 1941 และเริ่มการก่อสร้างเพนตากอนในวันเดียวกัน ในบรรดาข้อกำหนดด้านการออกแบบซัมเมอร์เวลล์กำหนดให้โครงสร้างต้องรองรับน้ำหนักพื้นได้สูงสุดถึง  เผื่อในกรณีอาคารถูกเปลี่ยนเป็นสถานที่เก็บเอกสารหลังสิ้นสุดสงคราม มีการใช้เหล็กในปริมาณน้อยที่สุดเนื่องจากเหล็กขาดแคลน เพนตากอนจึงถูกสร้างเป็นโครงสร้างคอนกรีตเสริมเหล็กแทน โดยใช้ทรายที่ขุดลอกมาจากแม่น้ำโพโทแมกถึง 680,000 ตัน และยังมีการสร้างลากูนไว้ใต้ทางเข้าริเวอร์ของเพนตากอน เพื่อลดการใช้เหล็กให้เหลือน้อยที่สุด จึงได้สร้างทางลาดคอนกรีตแทนการติดตั้งลิฟต์ ด้านหน้าอาคารใช้หินปูนอินดีแอนา

งานออกแบบทางสถาปัตยกรรมและโครงสร้างสำหรับเพนตากอนดำเนินไปพร้อมกันกับการก่อสร้าง โดยมีการส่งมอบแบบร่างเบื้องต้นในช่วงต้นเดือนตุลาคม ค.ศ. 1941 และงานออกแบบส่วนใหญ่แล้วเสร็จภายในวันที่ 1 มิถุนายน ค.ศ. 1942 บางครั้งงานก่อสร้างก็รุดหน้าไปก่อนการออกแบบ จนมีการใช้วัสดุที่แตกต่างจากที่ระบุไว้ในแผน แรงกดดันในการเร่งความเร็วในการออกแบบและการก่อสร้างเพิ่มขึ้นหลังการโจมตีเพิร์ลฮาร์เบอร์ในวันที่ 7 ธันวาคม ค.ศ. 1941 โดยซัมเมอร์เวลล์เรียกร้องให้มีพื้นที่  ภายในเพนตากอนพร้อมให้เข้าใช้งานได้ภายในวันที่ 1 เมษายน ค.ศ. 1943 หัวหน้าสถาปนิกเบิร์กสตรอมลาออกในเดือนเมษายน ค.ศ. 1942 หลังถูกตั้งข้อหาประพฤติตัวไม่เหมาะสมในตำแหน่งประธานสถาบันสถาปนิกอเมริกัน เดวิด เจ. วิตเมอร์ เข้ามาแทนที่เบิร์กสตรอมในวันที่ 11 เมษายน การก่อสร้างเสร็จสมบูรณ์ในวันที่ 15 มกราคม ค.ศ. 1943

สภาพดินของสถานที่ก่อสร้างบนที่ราบน้ำท่วมถึงแม่น้ำโพโทแมกทำให้เกิดความท้าทาย เช่นเดียวกับระดับความสูงที่แตกต่างกันทั่วทั้งพื้นที่ ซึ่งมีตั้งแต่  เหนือระดับน้ำทะเล มีการสร้างกำแพงกันดินสองแห่งเพื่อชดเชยความแตกต่างของระดับความสูง และใช้เสาเข็มหล่อในที่เพื่อรับมือกับสภาพดิน การก่อสร้างเพนตากอนแล้วเสร็จในเวลาประมาณ 16 เดือนด้วยค่าใช้จ่ายรวม 83&nbsp;ล้านดอลลาร์ (เทียบเท่า ดอลลาร์ในปี ) ความสูงโดยประมาณของอาคารคือ  และด้านทั้งห้ามีความยาว 

อาคารนี้ถูกสร้างขึ้นทีละส่วนคล้ายรูปลิ่ม แต่ละส่วนจะถูกใช้งานทันทีที่สร้างเสร็จ ถึงแม้การก่อสร้างส่วนที่เหลือจะยังคงดำเนินต่อไป

เพนตากอนถูกออกแบบตามกฎหมายการแบ่งแยกเชื้อชาติที่มีผลบังคับใช้ในรัฐเวอร์จิเนีย ณ ขณะนั้น โดยมีพื้นที่รับประทานอาหารและห้องสุขาแยกต่างหากสำหรับคนผิวขาวและคนผิวดำ แม้ชุดห้องสุขาจะอยู่เคียงข้างกัน แต่พื้นที่รับประทานอาหารสำหรับคนผิวดำนั้นตั้งอยู่ในชั้นใต้ดิน โรงอาหารของเพนตากอนมีการแบ่งแยกเชื้อชาติตามเผ่าพันธุ์จนกระทั่งเดือนพฤษภาคม ค.ศ. 1942 เมื่อจิมมี แฮโรลด์ พนักงานสรรพาวุธผิวดำ ซึ่งเป็นนักเขียนแบบและวิศวกร ปฏิเสธจะรับประทานอาหารในโรงอาหารเฉพาะคนผิวดำของเพนตากอน เขาและคนงานผิวดำคนอื่น ๆ อีกจำนวนหนึ่งยังคงรับประทานอาหารในโรงอาหารเฉพาะคนผิวขาวอยู่เป็นเวลาหลายวันจนกระทั่งเกิดความรุนแรงขึ้นเมื่อจิมมี แฮโรลด์ถูกทำร้ายโดยเจ้าหน้าที่รักษาความปลอดภัยผิวขาว ผู้พิพากษาวิลเลียม เฮสตี ที่ปรึกษาพลเรือนผิวดำของรัฐมนตรีว่าการกระทรวงการสงคราม สติมสัน ได้ทราบเรื่องเหตุการณ์นี้ในไม่ช้าและสามารถดำเนินการให้มีการสอบสวนได้ เมื่อทราบเรื่องนี้ พลเอก เบรฮอน บี. ซัมเมอร์เวลล์ จึงมีคำสั่งให้ "ยุติการบังคับใช้การแบ่งแยกพนักงานผิวดำในโรงอาหารของอาคารเพนตากอน" เมื่อโรเซอเวลต์เยี่ยมชมสถานที่ก่อนพิธีเปิดใช้งานอาคารอย่างเป็นทางการ เขาสั่งให้ถอดป้าย "สำหรับคนผิวขาวเท่านั้น" ในพื้นที่ที่มีการแบ่งแยก เมื่อผู้ว่าการรัฐเวอร์จิเนียประท้วง ฝ่ายบริหารของโรเซอเวลต์ตอบกลับว่าเพนตากอนอยู่ภายใต้เขตอำนาจของรัฐบาลกลาง แม้จะตั้งอยู่บนที่ดินของรัฐเวอร์จิเนีย นอกจากนี้ พนักงานรัฐบาลกลางที่เป็นทหารและพลเรือนจะต้องปฏิบัติตามนโยบายของประธานาธิบดี ผลก็คือ เพนตากอนเป็นอาคารแห่งเดียวในรัฐเวอร์จิเนียที่กฎหมายการแบ่งแยกเชื้อชาติไม่ถูกบังคับใช้ (กฎหมายเหล่านี้ไม่ถูกยกเลิกจนกระทั่ง ค.ศ. 1965) ส่วนชุดห้องน้ำที่อยู่เคียงข้างกันยังคงมีอยู่ แต่ได้ถูกรวมเข้าด้วยกันในทางปฏิบัติ (เปิดให้ใช้ร่วมกัน) ตั้งแต่เริ่มมีการใช้งานอาคาร

### หอเกียรติยศ

บริเวณคองคอร์สหลักของอาคารมีหอเกียรติยศซึ่งเปิดใน ค.ศ. 1968 และอุทิศให้แก่ผู้ที่ได้รับเหรียญกล้าหาญ ซึ่งเป็นเครื่องอิสริยาภรณ์ทางทหารสูงสุดของสหรัฐ ซึ่งมีจำนวนกว่า 3,460 คน เหรียญกล้าหาญทั้งสามแบบ — แบบกองทัพบก แบบเหล่าทางทะเล (สำหรับเหล่านาวิกโยธิน กองทัพเรือ และยามฝั่ง), และแบบกองทัพอากาศ (สำหรับกองทัพอากาศและกองทัพอวกาศ) — จะถูกนำมาจัดแสดงพร้อมกับรายชื่อของผู้ที่ได้รับเหรียญ

หอนี้ยังใช้สำหรับจัดพิธีเลื่อนยศ พิธีเกษียณอายุ และพิธีการอื่น ๆ

### การปรับปรุง

ตั้งแต่ ค.ศ. 1998 ถึง 2011 เพนตากอนถูกรื้อโครงสร้างภายในทั้งหมดและสร้างขึ้นใหม่เป็นระยะเพื่อยกระดับให้ได้มาตรฐานที่ทันสมัย รวมถึงปรับปรุงความปลอดภัยและประสิทธิภาพ มีการกำจัดแร่ใยหินออกไปและปิดผนึกหน้าต่างสำนักงานทั้งหมด

ขณะที่สร้างขึ้นมาแต่เดิมนั้น พื้นที่สำนักงานส่วนใหญ่ของเพนตากอนประกอบด้วยพื้นที่เปิดขนาดใหญ่ซึ่งกินพื้นที่ตลอดทั้งวงแหวน สำนักงานเหล่านี้ใช้การระบายอากาศแบบไขว้จากหน้าต่างที่สามารถเปิดได้เพื่อระบายความร้อนแทนการใช้เครื่องปรับอากาศ ต่อมา พื้นที่เปิดเหล่านี้ค่อย ๆ ถูกแบ่งย่อยออกเป็นสำนักงานส่วนตัว โดยหลายแห่งมีการติดตั้งเครื่องปรับอากาศติดหน้าต่าง เมื่อการปรับปรุงเสร็จสมบูรณ์ พื้นที่ใหม่จึงกลับไปใช้พื้นที่สำนักงานเปิดอีกครั้ง และใช้แผนผังที่ว่างสากล (Universal Space Plan) ใหม่ที่มีการกำหนดมาตรฐานสำหรับเฟอร์นิเจอร์สำนักงานและฝาแบ่งห้องต่าง ๆ
## อุบัติการณ์
### การประท้วง

ในช่วงปลายทศวรรษ 1960 เพนตากอนกลายเป็นจุดรวมของการประท้วงต่อต้านสงครามเวียดนาม กลุ่มสตรี 2,500 คน ซึ่งจัดตั้งโดย Women Strike for Peace ได้รวมตัวประท้วงด้านนอกสำนักงานรัฐมนตรีว่าการกระทรวงกลาโหม โรเบิร์ต เอส. แม็กนามารา ที่เพนตากอนเมื่อวันที่ 15 กุมภาพันธ์ ค.ศ. 1967 ในเดือนพฤษภาคมค.ศ.  1967 กลุ่มผู้ประท้วง 20 คนได้จัดการนั่งประท้วงด้านนอกสำนักงานของคณะเสนาธิการร่วม ซึ่งกินเวลานานสี่วันก่อนที่พวกเขาจะถูกจับกุม ในเหตุการณ์ที่เป็นที่รู้จักกันดีเหตุการณ์หนึ่ง เมื่อวันที่ 21 ตุลาคม ค.ศ. 1967 ผู้ประท้วงต่อต้านสงครามประมาณ 35,000 คน ซึ่งจัดโดย National Mobilization Committee to End the War in Vietnam ได้รวมตัวกันเพื่อเดินขบวนประท้วงที่กระทรวงกลาโหม (เรียกว่า "การเดินขบวนสู่เพนตากอน") พวกเขาถูกเผชิญหน้าโดยทหารติดอาวุธประมาณ 2,500 นาย ในระหว่างการประท้วง มีภาพถ่ายที่มีชื่อเสียงภาพหนึ่งเกิดขึ้น เมื่อจอร์จ แฮร์ริสได้นำดอกคาร์เนชันไปใส่ในปากกระบอกปืนของทหาร การเดินขบวนสิ้นสุดลงด้วยความพยายามที่จะ "ขับไล่สิ่งชั่วร้าย" ออกจากอาคาร

วันที่ 19 พฤษภาคม ค.ศ. 1972 Weather Underground Organization ได้ก่อเหตุระเบิดห้องน้ำหญิงที่ชั้นสี่ เพื่อ "ตอบโต้" การที่คณะบริหารของประธานาธิบดีนิกสันทิ้งระเบิดใส่ฮานอยในช่วงสุดท้ายของสงครามเวียดนาม

เมื่อวันที่ 17 มีนาคม ค.ศ. 2007 ประชาชนจำนวน 4,000 ถึง 15,000 คน (ตัวเลขประมาณการแตกต่างกันอย่างมาก) ได้ประท้วงสงครามอิรัก โดยการเดินขบวนจากอนุสรณ์สถานลินคอล์นไปยังลานจอดรถด้านเหนือของเพนตากอน

### วินาศกรรม 11 กันยายน

วันที่ 11 กันยายน ค.ศ. 2001 ซึ่งเป็นวันครบรอบ 60 ปีของการเริ่มก่อสร้างเพนตากอน ผู้ก่อการร้ายซึ่งเป็นสลัดอากาศห้าคนที่เกี่ยวข้องกับอัลกออิดะฮ์ได้จี้บังคับเครื่องบินอเมริกันแอร์ไลน์ เที่ยวบินที่ 77 ซึ่งกำลังเดินทางจากท่าอากาศยานนานาชาติดัลเลส วอชิงตันไปยังท่าอากาศยานนานาชาติลอสแอนเจลิส และจงใจขับเครื่องบินโบอิง 757 ลำดังกล่าวพุ่งชนกับฝั่งตะวันตกของเพนตากอน เมื่อเวลา 9:37 น. EDT ในฐานะส่วนหนึ่งของวินาศกรรม 11 กันยายน แรงกระแทกของเครื่องบินสร้างความเสียหายอย่างรุนแรงต่อวงแหวนด้านนอกของปีกอาคารด้านหนึ่งและทำให้ส่วนหนึ่งของอาคารถล่มลงมา ในช่วงของการโจมตี เพนตากอนกำลังอยู่ระหว่างการปรับปรุงและสำนักงานหลายแห่งไม่มีผู้ใช้สอย ทำให้มีผู้เสียชีวิตน้อยกว่าปกติ เนื่องจากการปรับปรุงดังกล่าว มีผู้คนอยู่ในส่วนนั้นเพียง 800 คน เทียบกับจำนวนปกติที่ 4,500 คน ยิ่งไปกว่านั้น พื้นที่ที่ถูกชน ซึ่งอยู่ด้านที่หันหน้าไปท่าเฮลิคอปเตอร์ เป็นส่วนที่เตรียมพร้อมรับมือกับการโจมตีในลักษณะนี้ได้ดีที่สุด การปรับปรุงส่วนนั้นซึ่งเป็นผลจากการปรับปรุงหลังเหตุการณ์วางระเบิดในโอคลาโฮมาซิตีนั้น เกือบจะเสร็จสมบูรณ์แล้ว

พื้นที่ดังกล่าวเป็นเพียงส่วนเดียวของเพนตากอนที่มีระบบหัวกระจายน้ำดับเพลิง และได้รับการสร้างขึ้นใหม่ด้วยโครงสร้างตาข่ายของเสาเหล็กและคานเพื่อต้านแรงระเบิด การเสริมเหล็กที่ยึดติดกันเป็นโครงสร้างต่อเนื่องตลอดทั้งห้าชั้นของเพนตากอน ได้ช่วยให้ส่วนนั้นของอาคารไม่ถล่มลงมาเป็นเวลา 30 นาที ซึ่งเป็นเวลาที่เพียงพอให้ผู้คนหลายร้อยคลานออกมาสู่ที่ปลอดภัย พื้นที่ที่เครื่องบินพุ่งชนยังมีหน้าต่างที่ทนต่อแรงระเบิด ซึ่งมีความหนา  และหนัก  ต่อบาน ที่ยังคงสภาพสมบูรณ์ระหว่างการชนและไฟไหม้ นอกจากนี้ยังมีประตูหนีไฟที่เปิดโดยอัตโนมัติและทางออกที่สร้างขึ้นใหม่ซึ่งช่วยให้ผู้คนสามารถออกมาได้

ผู้รับเหมาที่เกี่ยวข้องกับการปรับปรุงอาคารอยู่แล้ว ได้รับมอบหมายงานเพิ่มเติมในการสร้างส่วนที่เสียหายจากการโจมตีขึ้นมาใหม่ โครงการเพิ่มเติมนี้มีชื่อว่า "โครงการฟีนิกซ์" (Phoenix Project) และได้รับมอบหมายให้ดำเนินการให้สำนักงานที่อยู่ด้านนอกสุดของส่วนที่เสียหายสามารถเข้าใช้งานได้ภายในวันที่ 11 กันยายน ค.ศ. 2002

เมื่อส่วนที่เสียหายของเพนตากอนได้รับการซ่อมแซม ก็มีการเพิ่มอนุสรณ์สถานและโบสถ์น้อยภายในอาคารตรงจุดที่เกิดการพุ่งชน สำหรับวาระครบรอบห้าปีวินาศกรรม 11 กันยายน ได้มีการฉาย ลำแสง 184 ลำขึ้นมาจากใจกลางลานโล่งกลางของเพนตากอน โดยมีลำแสงหนึ่งดวงสำหรับเหยื่อแต่ละรายของการโจมตี นอกจากนี้ ธงชาติสหรัฐจะถูกแขวนไว้ทุกปีที่ด้านข้างของเพนตากอนที่ได้รับความเสียหายจากการโจมตี และด้านข้างของอาคารจะถูกส่องสว่างด้วยไฟสีน้ำเงินในเวลากลางคืน หลังการโจมตี มีการพัฒนาแผนสำหรับ อนุสรณ์สถานกลางแจ้ง ซึ่งเริ่มดำเนินการก่อสร้างใน ค.ศ. 2006 อนุสรณ์สถานเพนตากอนนี้ประกอบด้วยสวนบนพื้นที่  ซึ่งมีม้านั่ง 184 ตัว แต่ละตัวอุทิศให้แก่เหยื่อแต่ละราย ม้านั่งเหล่านี้ถูกจัดเรียงตามเส้นทางการบินของเที่ยวบิน 77 โดยเรียงตามอายุของเหยื่อ ตั้งแต่ 3 ถึง 71 ปี สวนนี้เปิดสู่สาธารณะเมื่อวันที่ 11 กันยายน ค.ศ. 2008

### การหลอกลวงเรื่องระเบิด
ในเดือนพฤษภาคม ค.ศ. 2023 รายงานข่าวปลอมที่อ้างว่าเพนตากอนถูกโจมตีด้วยระเบิดได้แพร่กระจายไปอย่างรวดเร็ว (ไวรัล) ทำให้เกิดความสับสนและตื่นตระหนก ข้อมูลที่บิดเบือนนี้อ้างอิงจากภาพที่ถูกสร้างขึ้นมาเป็นรูปการระเบิดใกล้เพนตากอน ซึ่งถูกเผยแพร่อย่างรวดเร็วบนสื่อสังคมออนไลน์และถูกนำไปใช้โดยหลายแพลตฟอร์ม เหตุการณ์นี้ส่งผลให้ตลาดหุ้นร่วงลงชั่วคราวและก่อให้เกิดความกังวลอย่างกว้างขวางในหมู่สาธารณชน

หลังการสอบสวน มีการเปิดเผยว่าภาพดังกล่าวถูกสร้างขึ้นโดยปัญญาประดิษฐ์และไม่เกี่ยวข้องกับเหตุการณ์จริงใด ๆ เพนตากอนไม่ถูกโจมตี และข้อกล่าวอ้างดังกล่าวถูกหักล้างโดยทางการภายในไม่กี่ชั่วโมง

## แกลเลอรี

File:Pentagon construction.jpg|เพนตากอนมองจากทิศตะวันตกเฉียงเหนือระหว่างการก่อสร้างในเดือนกรกฎาคม ค.ศ. 1942
File:The Pentagon US Department of Defense building.jpg|เพนตากอนมองจากทิศตะวันตกเฉียงใต้ โดยมีแม่น้ำโพโทแมกและอนุสาวรีย์วอชิงตันเป็นฉากหลังใน ค.ศ. 1988
File:Aerial view of the Pentagon during rescue operations post-September 11 attack.JPEG|ความเสียหายที่เพนตากอนจากวินาศกรรม 11 กันยายน
File:Pentagon blue lights.jpg|การประดับไฟเพื่อรำลึกครบรอบ 11 กันยายนที่เพนตากอนใน ค.ศ. 2007
File:Pentagon Memorial-5089.jpg|อนุสรณ์สถาน 9/11 เพนตากอน เครื่องแสดงความเคารพต่อชีวิตผู้ที่สูญเสียในการที่เที่ยวบินที่ 77 ชนกับเพนตากอนในวินาศกรรม 11 กันยายน ซึ่งคร่าชีวิตผู้คนไป 125 รายในเพนตากอน และผู้โดยสารพร้อมลูกเรือทั้งหมด 64 รายบนเที่ยวบินที่ 77
File:Aerial Closeup of the Pentagon, May 11, 2021.jpg|ภาพถ่ายระยะใกล้จากทางอากาศของเพนตากอนในเดือนพฤษภาคม ค.ศ. 2021


## ดูเพิ่ม
*รายชื่อสถานที่สำคัญทางประวัติศาสตร์แห่งชาติในรัฐเวอร์จิเนีย
*รายชื่อฐานทัพทหารสหรัฐอง
*รายชื่อสถานที่สำคัญทางประวัติศาสตร์แห่งชาติในเทศมณฑลอาร์ลิงตัน รัฐเวอร์จิเนีย
*สำนักงานปกป้องกองกำลังเพนตากอน

## หมายเหตุ

## อ้างอิง
### เชิงอรรถ

### แหล่งที่มา

*
*

## แหล่งข้อมูลอื่น

*เว็บไซต์เดอะเพนตากอน (เวอร์ชันเก็บถาวร)
*''Popular Mechanics'', March 1943, ''"Army's Giant Five-by-Five"'' หนึ่งในบทความเกี่ยวกับเพนตากอนในช่วงสงครามโลกครั้งที่สองที่เก่าแก่ที่สุด
*สำนักงานปกป้องกองกำลังเพนตากอน
*How the Pentagon Got Its Shape&nbsp;– *เดอะวอชิงตันโพสต์*, 26 พฤษภาคม 2007
*


หมวดหมู่:ฐานทัพในรัฐเวอร์จิเนีย
หมวดหมู่:กองบัญชาการทหารในสหรัฐ
หมวดหมู่:อาคารและสิ่งปลูกสร้างในเทศมณฑลอาร์ลิงตัน รัฐเวอร์จิเนีย
หมวดหมู่:อาคารรัฐบาลที่สร้างเสร็จในปี พ.ศ. 2486
หมวดหมู่:อาคารรัฐบาลที่อยู่ในทะเบียนสถานที่สำคัญทางประวัติศาสตร์แห่งชาติในรัฐเวอร์จิเนีย
หมวดหมู่:สถานที่สำคัญทางประวัติศาสตร์แห่งชาติในรัฐเวอร์จิเนีย
หมวดหมู่:ทะเบียนสถานที่สำคัญทางประวัติศาสตร์แห่งชาติในเทศมณฑลอาร์ลิงตัน รัฐเวอร์จิเนีย
หมวดหมู่:อเมริกันแอร์ไลน์ เที่ยวบิน 77
หมวดหมู่:บทความที่มีคลิปวิดีโอ
หมวดหมู่:ก่อตั้งในรัฐเวอร์จิเนียในปี พ.ศ. 2486
หมวดหมู่:กองบัญชาการทหารร่วม